
	Βιβλίο

«Γυμνάσιο Ριζοκαρπάσου: το κρυφό σχολειό»
του Γιώργου Κ. Μιχαηλίδη

 και της Ελένης Ιερείδου-Μόλλισον

Σπίτι της Κύπρου

Tη Δευτέρα 3 Απριλίου 2023, το Σπίτι της Κύπρου και η Ένωσις Κυπρίων Ελλάδος (Ε.Κ.Ε.), με τη στήριξη του Υφυπουργείου Πολιτισμού Κύπρου, διοργάνωσαν, στο Σπίτι της Κύπρου, την παρουσίαση του βιβλίου του Γιώργου Κ. Μιχαηλίδη και της Ελένης Ιερείδου-Μόλλισον, «Γυμνάσιο Ριζοκαρπάσου: το κρυφό σχολειό».
«Από το 1975 η Τουρκία και η τοπική υποτελής διοίκηση στην κατεχόμενη Κύπρο απαγόρευαν τη λειτουργία σχολής Μέσης παιδείας στην Καρπασία παρά τη συμφωνία του 1975 η οποία προνοούσε τη λειτουργία σχολής. Τη σχολική χρονιά 2003-2004 μία ομάδα καθηγητών μετέβαινε στο Ριζοκάρπασο και δίδασκε, σε μαθητές στα σπίτια τους, μαθήματα του γυμνασιακού κύκλου. Το βιβλίο αυτό περιγράφει, κυρίως, αυτή την προσπάθεια η οποία λειτούργησε με ιδιωτική πρωτοβουλία των καθηγητών, σε εθελοντική βάση και αμισθί. Ο στόχος της προσπάθειας εκείνης ήταν να μην εγκαταλείψουν το Ριζοκάρπασο μερικές οικογένειες μέχρις ότου επιτευχθεί ο στόχος, δηλαδή η επίσημη επαναλειτουργία του Γυμνασίου Ριζοκαρπάσου (η λειτουργία του οποίου είχε διακοπεί το 1975). Βασικά πέτυχε η προσπάθεια της ομάδας καθηγητών του Κρυφού Σχολειού κατά τη σχολική χρονιά 2003-2004. Από τον Σεπτέμβριο του 2004, το Γυμνάσιο Ριζοκαρπάσου λειτουργεί κανονικά μέχρι σήμερα. Το βιβλίο αυτό γράφεται ως ηθική υποχρέωση έναντι του λαού της Καρπασίας, ο οποίος αγωνίζεται και θυσιάζεται για την Κύπρο. Περιλαμβάνει, επιπρόσθετα, την προϊστορία του Γυμνασίου και στοιχεία από τη λειτουργία  του  Γυμνασίου  από  το 2004  μέχρι σήμερα».

Χαιρετισμό απηύθυνε ο Αντιπρόεδρος της Ε.Κ.Ε., κ. Λεωνίδας Μασσοστασής.
Για το βιβλίο μίλησε ο φιλόλογος, συγγραφέας, κ. Κώστας Λυμπουρής ενώ οι συγγραφείς του βιβλίου, κατά τη διάρκεια της αντιφώνησής τους, απάντησαν σε ερωτήσεις του κοινού.
Στο πλαίσιο της εκδήλωσης προβλήθηκε βίντεο με τη μαθήτρια του «κρυφού σχολειού» Ελένη Σιναϊνού.
Η εκδήλωση ολοκληρώθηκε με το Χορευτικό Συγκρότημα «Λένια Αποστολίδου» της Ε.Κ.Ε. που παρουσίασε κυπριακούς παραδοσιακούς γυναικείους χορούς.
Σύνδεσμος παρακολούθησης: https://diavlos.grnet.gr/room/1607?eventid=14029
-------------------------------------------------------------------
Ο Δρ Γιώργος Κ. Μιχαηλίδης γεννήθηκε στο κατεχόμενο χωριό Κατωκοπιά της Κύπρου. Είναι πολιτικός μηχανικός, μηχανικός υδάτων, περιβαλλοντολόγος, ακαδημαϊκός καθηγητής και ερευνητής. Διετέλεσε Αναπληρωτής Κοινοτάρχης Κατωκοπιάς, Κοινοτάρχης Κατωκοπιάς και Πρόεδρος τής Εκτελεστικής Επιτροπής του Κοινοτικού Συμβουλίου Νεολαίας Κατωκοπιάς. Είναι Πρόεδρος του Δ.Σ. της «Εταιρείας  Πολιτιστικής Κληρονομιάς Κατωκοπιάς» και μέλος του Δ.Σ. της «Εταιρείας Κυπριακών Σπουδών». Υπήρξε ο συντονιστής της έκδοσης των περιοδικών, «Το περιοδικό της Κατωκοπιάς» και «H Φωνή της Κατωκοπιάς» του Κοινοτικού Συμβουλίου Κατωκοπιάς και των «Πεπραγμένων του Κοινοτικού Συμβουλίου Κατωκοπιάς». Είναι ο συντονιστής της οργάνωσης του «Διεθνούς Διαγωνισμού Ποίησης 2020-2022». Έχει γράψει και εκδώσει τα βιβλία «Η Κατωκοπιά μας προσμένει...», «Ισαάκ και Σολωμού: τα σύμβολα ενός καινούργιου ξεκινήματος», «Σκλαβωμένη Κύπρος 2003-2006», «Ποιήματα από την Κύπρο» και «Κύπρος Μιχαηλίδης: ένας υπερασπιστής της Κυπριακής Δημοκρατίας». Είναι εκ των συγγραφέων και επιμελητών διαφόρων εκδόσεων. Μελέτες του έχουν δημοσιευθεί σε διάφορες περιοδικές εκδόσεις και έργα του έχουν διακριθεί σε Διαγωνισμούς.

Η Ελένη Ιερείδου-Μόλλισον γεννήθηκε στη Λάρνακα το 1948 και αποφοίτησε από το Παγκύπριο Λύκειο Λάρνακας. Κατά τη διάρκεια των σπουδών της απέκτησε τους τίτλους B.A. in History and Political Science, Postgraduate Diploma in English as a foreign language και M.A. in General and applied linguistics. Κατά την περίοδο 1981-82 εργάστηκε ως βοηθός συντάκτης του Ελληνοαγγλικού λεξικού με το Πανεπιστήμιο North Dakota των Η.Π.Α. Διορίστηκε καθηγήτρια της Αγγλικής γλώσσας το 1970. Κατά την περίοδο 1985-1991 αποσπάστηκε στην Υπηρεσία Ανάπτυξης Προγραμμάτων του Υπουργείου Παιδείας της Κύπρου για συγγραφή σχολικών βιβλίων. Ήταν ένα από τα ιδρυτικά μέλη της Εταιρείας Ιστορικών Σπουδών το 1989. Μέχρι το 2019 ήταν υπεύθυνη για την Έκδοση της Επετηρίδας της Εταιρείας. Διετέλεσε προσωπική βοηθός του Κυβερνητικού Εκπροσώπου της Κύπρου κατά την περίοδο 1998-99. Μετέφρασε από την αγγλική στην ελληνική γλώσσα το βιβλίο της Diana Weston με τίτλο «Cyprus 1957-1963: From colonial conflict to constitutional crisis».

